'ट्राइबल हाट'मा च्याब्रुङदेखि कौडा नृत्य
रैथाने संगीत समूहले काठमाडौं ज्याज कन्जरभेटरी र इकोज इन्द द भ्यालीको सहकार्यमा लोक र रैथाने गीत प्रवर्द्धन र संवर्द्धनका लागि शनिबार झम्सिखेलको पोर्कहबमा 'ट्राइभल हाट'को आयोजना गरेको छ । पहिलो चरणको कार्यक्रमअन्तर्गतको 'ट्राइभल हाट फेज वान'मा नेपालका विभिन्न समुदायको रैथाने संगीत संस्कृति, खाना र कलाका विविध गतिविधि प्रस्तुत गरिएको थियो । 
काठमाडौँ — रैथाने संगीत समूहले काठमाडौं ज्याज कन्जरभेटरी र इकोज इन्द द भ्यालीको सहकार्यमा लोक र रैथाने गीत प्रवर्द्धन र संवर्द्धनका लागि शनिबार झम्सिखेलको पोर्कहबमा 'ट्राइभल हाट'को आयोजना गरेको छ । पहिलो चरणको कार्यक्रमअन्तर्गतको 'ट्राइभल हाट फेज वान'मा नेपालका विभिन्न समुदायको रैथाने संगीत संस्कृति, खाना र कलाका विविध गतिविधि प्रस्तुत गरिएको थियो । विभिन्न समुदायको परम्परागत पहिरन, हस्त सामग्री, पिय पदार्थदेखि खानाका परिकारले १० स्टल भरिएको थियो । कार्यक्रममा वर्ताले गन्धर्व संगीत, नेवार समुदायबाट डाफा, ताप्लेजुङका सुनिता लाबुङ केदेम, खड्क लाबुङ र च्याब्रुङ टिमले पालाम र च्याब्रुङ प्रस्तुत गरे । त्यस्तै, पोखराको नेपाल मगर संघले कौडा प्रस्तुत गर्दा त्यसमा ललितकला प्रज्ञा प्रतिष्ठानका नवनियुक्त कुलपति नारदमणि हार्तम्छाली रमाएका थिए । नेपाली समुदायको विविधता झल्काउने कार्यक्रममा प्रस्तुत लोकलय, परम्परागत पहिरन र कलाको प्रदर्शनीले पुरानो समयको हाटलाई सम्झाएको सहभागीको प्रतिक्रिया थियो ।